《琴意诗 其七 鹤舞洞天》
有代·张梁

高山峨峨，流水涓涓。长松之阴，有鹤蹁跹。立苍苔，啄白石，而饮有泉。

顾风日之和美，忽长鸣兮戛然。修翎矫雪，逸翩翔烟。

雌雄迭代，俯仰迁延。始凤跄兮焕烂，终龙跃兮蜿蜒。

往来络绎，交错回旋。节若应鼓，机如转圜。拂琪树兮晃朗，落玉花兮联翩。

若有人兮，幅巾道服，安坐调弦。想琴心兮，三叠致妙，舞乎胎仙。

作者简介：江苏娄县人，字大木，一字奕山，自号幻花居士。康熙五十二年进士，充武英殿纂修官。后乞假归，不再仕进。与友朋以诗酒为乐。工琴。有《澹吟楼诗钞》、《幻花庵词钞》。